ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ

της 24ης Ιουλίου 1995

σχετικά με τη σημασία και τα διακυβεύματα της ποιότητας της επαγγελματικής κατάρτισης

(95/C 207/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΥΠΕΝΘΥΜΙΖΕΙ το ψήφισμα του Συμβουλίου της 11ης Ιουνίου 1993 για την επαγγελματική εκπαίδευση και κατάρτιση κατά τη δεκαετία του 1990 (1), σύμφωνα με το οποίο η ποιότητα της επαγγελματικής κατάρτισης στα κράτη μέλη ενδείκνυται να ενισχυθεί, προκειμένου να αυξηθούν σε μόνιμη βάση οι ευκαιρίες των ατόμων να αναπτύξουν τις γνώσεις και τις δεξιότητές τους, συμβάλλοντας με αυτόν τον τρόπο στην αύξηση της οικονομικής και κοινωνικής συνοχής, καθώς και στην ανταγωνιστικότητα της ευρωπαϊκής οικονομίας.

2. ΥΠΕΝΘΥΜΙΖΕΙ το ψήφισμα του Συμβουλίου της 5ης Δεκεμβρίου 1994 σχετικά με την ποιότητα και την ελκυστικότητα της επαγγελματικής εκπαίδευσης και κατάρτισης (2), που επιβεβαίωσε ότι απαιτείται επαγγελματική κατάρτιση υψηλής ποιότητας για να αντιμετωπισθούν οι ανάγκες και οι προσδοκίες όλων των νέων και των ενηλίκων.

3. ΥΠΟΓΡΑΜΜΙΖΕΙ ότι το άρθρο 127 της συνθήκης για την ίδρυση της Ευρωπαϊκής Κοινότητας της αναθέτει την αποστολή να εφαρμόζει πολιτική επαγγελματικής κατάρτισης, η οποία στηρίζει και συμπληρώνει τις δράσεις των κρατών μελών.

4. ΥΠΕΝΘΥΜΙΖΕΙ ότι ο κύριος στόχος του προγράμματος δράσης σχετικά με την εφαρμογή πολιτικής της Ευρωπαϊκής Κοινότητας για την επαγγελματική κατάρτιση (Leonardo da Vinci), που έχει θεσπιστεί με την απόφαση 94/819/ΕΚ (3), είναι να υποστηριχθεί και να συμπληρωθεί η δράση των κρατών μελών με σκοπό να βελτιωθεί η ποιότητα των συστημάτων και των μηχανισμών επαγγελματικής κατάρτισης, σύμφωνα με το κοινό πλαίσιο στόχων της πολιτικής της Κοινότητας, που προβλέπεται στο άρθρο 127 της συνθήκης για την ίδρυση της Ευρωπαϊκής Κοινότητας.

5. ΥΠΕΝΘΥΜΙΖΕΙ ότι η προώθηση των επενδύσεων στην επαγγελματική κατάρτιση είναι ο πρώτος από τους πέντε τομείς για τους οποίους τα συμπεράσματα του Ευρωπαϊκού Συμβουλίου του Έσεν συνιστούν τη λήψη μέτρων με σκοπό τη βελτίωση της απασχόλησης.

6. ΣΗΜΕΙΩΝΕΙ ότι όλα τα κράτη μέλη συμμερίζονται ορισμένα κοινά μελήματα όσον αφορά την ποιότητα της επαγγελματικής κατάρτισης, και συγκεκριμένα:

α) την αποτελεσματική χρησιμοποίηση των οικονομικών πόρων, δημοσίων ή/και ιδιωτικών, ώστε να υπάρχει ανταπόκριση προς τις ανάγκες για επαγγελματική κατάρτιση των δημοσίων και ιδιωτικών επιχειρήσεων, και ιδίως των μικρομεσαίων, καθώς και προς τις ανάγκες των ατόμων 7

β) τη δημιουργία κατάλληλου πλαισίου για την προσφορά επαγγελματικής κατάρτισης 7

γ) την αξιολόγηση της προσφοράς και των αποτελεσμάτων της επαγγελματικής κατάρτισης, ώστε να εξασφαλιστεί η μεγαλύτερη δυνατή προσαρμογή της προς τη ζήτηση εκ μέρους των δημοσίων και ιδιωτικών επιχειρήσεων, και ιδίως των μικρομεσαίων, καθώς και των ατόμων.

Το ενδιαφέρον για την ποιότητα της επαγγελματικής κατάρτισης αυξάνει, πράγματι, σε όλα τα κράτη της Ευρωπαϊκής Ένωσης, διαποτίζοντας τα ποικιλοτρόπως οργανωμένα συστήματα επαγγελματικής κατάρτισης.

7. ΥΠΟΓΡΑΜΜΙΖΕΙ τη συμφωνία που διαφαίνεται ως προς την αντίληψη για τις προϋποθέσεις ποιότητας της επαγγελματικής κατάρτισης.

Η επιδίωξη της ποιότητας απαιτεί διαρκή επαγρύπνηση όσον αφορά τη συνοχή ενός συνόλου δράσεων. Πράγματι, η παιδαγωγική πράξη δεν είναι πράξη μεμονωμένη 7 η ποιότητα της επαγγελματικής κατάρτισης προκύπτει από μια αλυσίδα δράσεων, που αρχίζει με την ανάλυση των αναγκών, προχωρεί στην ανάπτυξη του περιεχομένου και την οργάνωση της κατάρτισης και φθάνει μέχρι την αξιολόγηση των αποτελεσμάτων. Οι δράσεις αυτές προϋποθέτουν την παρέμβαση πολλών παραγόντων.

8. ΕΠΙΣΗΜΑΙΝΕΙ ότι, για να ληφθεί υπόψη η ποιότητα στον τομέα της επαγγελματικής κατάρτισης, οι φορείς, ανάλογα με την οργάνωση των συστημάτων επαγγελματικής κατάρτισης στα διάφορα κράτη μέλη, έλαβαν διάφορες πρωτοβουλίες, όπως:

α) επιχειρήσεις επιδιώκουν να οργανώσουν τη σχέση με τους παρέχοντες επαγγελματική κατάρτιση, στο πρότυπο της σχέσης πελάτου/προμηθευτού 7

β) οργανισμοί επαγγελματικής κατάρτισης άρχισαν να ορίζουν κριτήρια ή/και χάρτες ποιότητος για τις υποχρεώσεις που ανέλαβαν έναντι των πελατών τους. Ορισμένοι προσανατολίζονται στην πιστοποίηση από κάποιον τρίτο 7

γ) οι δημόσιες αρχές ή/και οι κοινωνικοί εταίροι ή/και άλλοι εταίροι, ανάλογα με την εθνική πρακτική, εισήγαγαν κριτήρια ποιότητας, θέτοντας κανόνες και στόχους, χαράζοντας στρατηγικές και εκπονώντας πλαίσια δράσης και διαχείρισης της επαγγελματικής κατάρτισης.

9. ΚΑΛΕΙ τα κράτη μέλη, τους κοινωνικούς εταίρους και τους αρμόδιους οργανισμούς, σύμφωνα με την εθνική πρακτική, να αναπτύξουν την ανταλλαγή πληροφοριών και εμπειριών σχετικά με την ποιότητα της επαγγελματικής κατάρτισης, με πλήρη σεβασμό των εθνικών πρακτικών και της αρμοδιότητας των κρατών μελών για το περιεχόμενο και την οργάνωση της επαγγελματικής κατάρτισης, υποστηρίζοντας κινήσεις με στόχο:

α) να γίνουν ευνοϊκότερες οι συνθήκες πρόσβασης σε πληροφορίες σχετικά με την προσφορά επαγγελματικής κατάρτισης, που να ανταποκρίνονται στις ανάγκες του χρήστη 7

β) να βελτιωθεί η ζήτηση επαγγελματικής κατάρτισης, είτε προέρχεται από δημόσιες αρχές, είτε από επιχειρήσεις, για παράδειγμα μέσω της διατύπωσης των επιδιωκόμενων στόχων 7

γ) να δοθούν κίνητρα στους παρέχοντες επαγγελματική κατάρτιση, ώστε να βελτιώσουν την ποιότητα των υπηρεσιών τους, μέσω της συνεχούς επαγγελματικής κατάρτισης του προσωπικού τους και μέσω πρωτοβουλιών στον τομέα της έρευνας-ανάπτυξης και της διάδοσης των καινοτομιών όσον αφορά την ποιότητα 7

δ) να προωθηθούν μέθοδοι και εργαλεία που θα επιτρέπουν την αξιολόγηση της επαγγελματικής κατάρτισης.

Η προσπάθεια αυτή, που αποσκοπεί στη βελτίωση της ποιότητας της επαγγελματικής κατάρτισης, θα πρέπει κατ' αυτόν τον τρόπο να συμβάλει στην ελάττωση της μερίδας των νέων και των ενηλίκων που δεν κατέχουν κατάλληλη επαγγελματική κατάρτιση.

10. ΚΑΛΕΙ την Επιτροπή, βάσει των προηγουμένων σημείων, να προωθήσει τους πειραματισμούς στον τομέα αυτόν, καθώς και τη μεταφορά και τον πολλαπλασιασμό τους στην Ευρωπαϊκή Ένωση, ιδίως μέσω διαφόρων υφισταμένων κοινοτικών προγραμμάτων και πρωτοβουλιών.

(1) ΕΕ αριθ. C 186 της 8. 7. 1993, σ. 3.

(2) ΕΕ αριθ. C 374 της 30. 12. 1994, σ. 1.

(3) ΕΕ αριθ. L 340 της 29. 12. 1994, σ. 8.